Хъыбарыжьхэм я лъагъуэкIэ
Хабзэ дахэ хъуауэ, Думэн Мурадин зи унафэщI ЭстрадэмкIэ театрым мазэ къэс къызэрегъэпэщ адыгэ лъэпкъым къыдэгъуэгурыкIуэ макъамэ гъуазджэм ухэзыгъэгъуазэ пщыхьэщхьэ дахэхэр. Налшыкдэсхэмрэ абы и хьэщIэхэмрэ уэрэдыжьхэм щIэдэIуну аргуэру театрым и пэшым щызэхуэсат.
Пщыхьэщхьэм къэкIуахэм я нэгум гуфIэр кърихырт, щIэщыгъуэ гуэрым я унэхэм къызэрыщIишар зэхуаIуатэу ахэр зэхуэгуапэт. Дэ дгъэщIагъуэу деплъырт зыкърезыгъэхьэлIахэм я нэхъыбэр зэрыцIыхухъум. Адыгэ уэрэдыжьыр абыхэм я нэхъ щIасэ хьэмэрэ нэгъуэщI щхьэусыгъуэу пIэрэ бзылъхугъэхэр абы къыщIэмыкIуар?! Тхьэм ищIэнщ.
ХьэщIэщ Iуэху дахэм и къызэгъэпэщыкIэ зиIэ зэIущIэр къызэIуихащ икIи иригъэкIуэкIащ «Шэджэм псыкъелъэхэр» уэрэджыIакIуэ гупым хэт Мулай Алихъан. Абы пшыхьым зыкърезыгъэхьэлIахэм иригъэцIыхуащ я нэгу зезыгъэужьыну, зезыгъэгъэпсэхуну макъамэрылажьэхэр. Апхуэдэхэт КъБР-м щэнхабзэмкIэ щIыхь зиIэ и лэжьакIуэ, уэрэдус Щомахуэ Хьэсэнбий, Къармэхьэблэ щыщ Iэпыч Алиуас, Бахъсэн районым и уэрэджыIакIуэхэу БатIитIэ Мухьэмэд, Жылау Арсен, Къущхьэ Заур, Щхьэгъум Борис сымэ, Бахъсэн къалэм и джэгуакIуэ Дзэмыхь Юрэ, Къулъкъужын щыщ щIалэщIэ ГъукIэ Ислъам, пшынауэ Iэзэхэу Бер Мадинэ, Джэдгъэф ФатIимэ, Теувэжыкъуэ Руслан. Хабзэ хъуауэ, пшыхьыр къызэIузых икIи зэхуэзыщIыж шыкIэпшынауэ Еуаз Зуберщ япэу утыкур хуит зыхуащIар.
КъыкIэлъыкIуэу микрофоныр къищтащ Щомахуэ Хьэсэнбий икIи «Кавказ къуршхэр», «Щауэ Нэкурэ и уэрэдыр» жиIащ, абыхэм лъабжьэ яхуэхъуа хъыбархэми щIигъэдэIуащ. БатIитIэ Мухьэмэд къыхидзащ «Азэпщ и къуэ Гъудэберд», «Хьэтхым и къуэ кIасэ» уэрэдхэр, Iэпыч Алиуас дыщIигъэдэIуащ «Къущхьэ Жамбот и уэрэдымрэ» «Гуащэгъагъ и гъыбзэмрэ». Пшынауэхэм ягъэзащIэ къафэ дахэм и гъусэу хэгъэрейхэмрэ хьэщIэхэмрэ я лъэгу дыщIагъэплъа иужь, уэрэджыIакIуэ щIалэщIэхэми я макъ зэхыдагъэхащ.
Пшыхьыр зылъэгъуахэр къыкIэлъыкIуэ зэхыхьэр къыщысыным зэрыпэплъэнум шэч хэлъкъым, IуэхуфIыр зэрызэхаублэрэ зы зэIущIи дэзымыгъэхуахэр мымащIэу зэрахэтыр абы и щыхьэтщ.
ИСТЭПАН Залинэ.
